“Sevol” paromi halokati qurbonlari soni 100 kishidan oshib ketdi

Janubiy Koreyaning “Sevol” paromi halokati natijasida qurbon bo‘lganlar soni 104 taga yetdi. 22-aprel holatiga ko‘ra, rasmiy ma’lumotlar shunday ekanligini Janubiy Koreyaning “Renxap” agentligi ma’lum qilgan. Hozirda 198 kishi bedarak yo‘qolganlar ro‘yxatida turibdi.

Qutqaruv operatsiyasi avvalgidek davom etmoqda. G‘avvoslar dushanba (21-aprel) kuni 28, seshanba kuni ertalab esa 17 kishining jasadini topishga muvaffaq bo‘lgan. Hozirda qidiruv ishlari besh palubali kemaning 3 va 4-palubalarida davom etmoqda. Shuning bilan birga, qutqaruv guruhi yon-atrofdagi oqim yordamida olib ketilgan qoldiqlarni izlash bilan shug‘ullanmoqda.
Eslatib o‘tamiz, “Sevol” paromi 16-aprel kuni ertalab Janubiy Koreya sohillari yaqinida cho‘kib ketgan edi. Kema bortida 476 kishi sayrga chiqqan bo‘lib, ularning aksariyati Incheon shahridan Chechju oroliga ekskursiyaga otlangan maktab o‘quvchilari bo‘lgan. Dushanba kuni olingan ma’lumotlarga ko‘ra, halok bo‘lgan maktab o‘quvchilaridan biri Rossiya fuqarosi ekanligi aniqlangan.
Bugungacha 174 kishi qutqarilgan, ekipaj kapitani va aksariyat a’zolari shular jumlasidandir. 68 yoshli kapitan Li Chjun Sokka nizomga xilof ravishda halokat paytida bortni birinchilardan bo‘lib tark etganligi uchun ayblov e’lon qilingan.